Kampioenklub smelt trofee vir ondersteuners | Netwerk24
15 Mei 2021 06:14
Ajax Amsterdam het 'n vindingryke plan beraam om sy ondersteuners te beloon vir hul geduld in 'n triomfantelike seisoen waarin toeskouers byna geen wedstryde kon bywoon nie.
Ajax Amsterdam gaan sy Eeredivisie-trofee letterlik met sy ondersteuners deel. Foto: Getty Images
Die Nederlandse sokkerreus gaan sy Eredivisie-trofee laat smelt om klein silwer sterretjies te maak en aan sy meer as 42 000 seisoenkaartjiehouers te gee.
Elke ster sal 3,45 g weeg en 0,06 g bevat van die trofee wat aan Ajax oorhandig is vir sy 35ste ligatitel.
Ajax sê hy wil sy welslae met sy ondersteuners deel nadat hulle weens die Covid-19-pandemie verbied is om wedstryde by te woon.
"Ons moes hierdie seisoen byna elke kragmeting sonder ons toeskouers speel. Al was dit die geval het ons elke week hulle ondersteuning ervaar. Op pad na die stadion, op sosiale media en deur persoonlike kontak," sê Edwin van der Sar, die klub se direkteur.
"Wanneer ons voorheen gesê het 'hierdie titel is vir julle' het ons uiting gegee aan hoe ons dit vir ons aanhangers doen. Maar om die trofee met hulle te deel is die beste bewys dat ons dit daadwerklik bedoel. Ons verseker hiermee ons ondersteuners voel ná 'n onstuimige jaar werklik deel van ons sukses."